Este vorba despre un bărbat de 64 de ani, internat într-un salon cu bolnavi de gripă și COVID.
Potrivit surselor Antena 3 CNN, bărbatul urma să fie externat și aștepta aparținătorii să îl ducă acasă.
El a fost informat de doctorița care efectua vizita în salon că externarea îi va fi amânată până luni, pentru că apropiații săi nu au venit.
Bărbatul a așteptat încheierea vizitei, a legat un cearșaf de pat și a ieșit pe geam, de la etajul 4.
El a căzut de la etaj după ce, aparent, funia improvizată s-a dovedit prea scurtă, iar ceilalți pacienți din salon nu au intervenit, fiind perfuzați, spun sursele Antena 3 CNN.
După incident, personalul de la Unitatea Primiri Urgențe l-a recuperat pe bărbat de la locul căderii.
Acesta a suferit multiple traumatisme și este în stare gravă, dar a supraviețuit inițial impactului.
Pacientul a fost dus la o examinare cu computerul tomograf, pentru a i se evalua gravitatea leziunilor.